**On no arriben els diners, que hi arribi la imaginació**

Carme del Vado, voluntària

No és cap secret que les entitats socials de Catalunya estan passant un moment crític a causa dels problemes de finançament en què es troben. Només un 6 % d’aquestes entitats va poder tancar l’exercici del 2020; mentre que la tendència negativa s’ha agreujat aquest any. Tenim motius per a ser pessimistes si només ens ho mirem des del punt de vista dels recursos econòmics que aquests organismes capitalitzen. Però no és així si reconeixem que hi ha un capital que no decreix: el capital humà.

Un any més, els voluntaris s’han mantingut al peu del canó i han multiplicat esforços. I això és el que em fa pensar que, amb imaginació i amb un ús adequat de les tecnologies actuals, en certa manera, podem apaivagar els efectes de la manca de recaptació. És més, crec que això pot ser una manera de potenciar aquests col·lectius. Perquè en aquest país som molts, els que dediquem part del nostre temps a tasques de voluntariat. Es calcula que 1 de cada 4 catalans participem en entitats socials. I crec que aquest potencial està desaprofitat.

Des de fa temps, col·laboro amb el Banc dels Aliments, i la darrera campanya en què he participat és la que ha recaptat menys. I això que, aquest any, fins i tot es podien fer aportacions a través de Bizum. Però ens ha fallat la part humana, perquè cal reconèixer que, a la gent, li agrada poc donar diners; i que prefereix donar altres coses com un paquet d’arròs o de llegums. Primer, perquè hi ha desconfiança d’allò que l’entitat acabi fent amb els diners, però també perquè hi ha una certa màgia a donar aquests alimentsper tal de fer tangible, en certa manera, la solidaritat. I això predisposa positivament els donants.

És per això que crec que cal gestionar millor la tasca que fan els voluntaris. L’aprofitament de les noves tecnologies pot fer-nos arribar on els diners no arriben. Caldria repensar com fem les coses. En el cas del Banc dels Aliments, crec que estaria bé que, abans de posar en marxa la següent campanya, ens preguntessin als voluntaris què creiem que ha fallat enguany i què podríem millorar, per exemple. I després d’analitzar aquestes aportacions, fer una tasca de formació per als que participin en la següent edició.

En resum, crec que, en moments de crisi, hem de veure l’oportunitat enorme que suposa tenir un gruix tan significatiu de gent disposada a dedicar part del seu temps i esforç als altres. Hem de ser capaços de treure’n un millor profit, d’aquesta gran riquesa que tenim.

**FEEDBACK DELS DOCENTS**

Benvolguda Carme,

En primer lloc, volem felicitar-te perquè, malgrat que has comès certs errors en el teu redactat, demostres un nivell d’expressió i domini de la llengua prou notables. En aquest sentit, doncs, has fet una bona feina.

El teu text és coherent perquè presenta una estructura clara i organitzada, i les idees que expresses es desenvolupen d’una manera lògica. Utilitzes adequadament els connectors i els marcadors textuals, tot i que, de vegades, no els situes en l’ordre correcte dins l’oració.

El lèxic que utilitzes és ampli i demostra que tens un coneixement avançat de la llengua, atès que es nota que has fet recerca sobre el tema del text i que ets capaç d’utilitzar vocabulari i expressions tècniques.

Detectem, però, algunes errades importants dins la cohesió del text. En certs moments, t’oblides dels referents i, en algun moment puntual, es trenca la fluïdesa i la naturalitat del text; tot i que les idees que transmets es desenvolupen de manera consistent.

Has de parar una mica més d’atenció en l’ordre dels constituents oracionals, sobretot dels circumstancials o complements adjunts a l’oració. Recorda que els complements directes, excepte en casos excepcionals, no solen anar mai introduïts per la preposició “a”. Cal precisar els subjectes en certs moments per tal d’evitar ambigüitats. I compte amb els punts volats de les geminades i repassa els usos del pronom “hi”, les preposicions d’alguns règims verbals («participar en») i el “per”/ “per a”.

L’estructura del text és bona, amb una introducció, un desenvolupament dels arguments i una conclusió final. També empres un estil i un registre adequats.

L’única cosa que t’ha fet baixar una mica la nota és que creiem que bona part dels errors que has comès es podrien haver evitat si haguessis fet més d’una relectura del text per repassar-lo. Estem convençudes que, si apliques aquest procediment en redaccions futures, milloraràs molt i no cometràs aquests errors bàsics.

Bona feina!

Salutacions,

Núria i David